সামুগড়ের যুদ্ধ

**সামুগড়ের যুদ্ধ**, যা **জং-এ-সামুগড়** (২৯ মে ১৬৫৮) নামেও পরিচিত, ছিল সেপ্টেম্বর ১৬৫৭ সালে মুঘল সম্রাট শাহ জাহানের গুরুতর অসুস্থতার পর তার পুত্রদের মধ্যে শুরু হওয়া মুঘল উত্তরাধিকার যুদ্ধে (১৬৫৮–১৬৫৯) সিংহাসন দখলের লড়াইয়ের একটি চূড়ান্ত যুদ্ধ। সম্রাটের উত্তরাধিকারী কে হবেন তা নির্ধারণ করতে দারা শিকোহ (জ্যেষ্ঠ পুত্র এবং মনোনীত উত্তরাধিকারী) এবং তার তিন অনুজ ভ্রাতা আওরঙ্গজেব, শাহ সুজা ও মুরাদ বাকশ (শাহ জাহানের তৃতীয় ও চতুর্থ পুত্র)-এর মধ্যে সংঘটিত এটি ছিল দ্বিতীয় যুদ্ধ।

## পটভূমি
উভয় পক্ষে প্রায় ৫০,০০০ থেকে ৬০,০০০ সৈন্য ছিল, তবে আওরঙ্গজেব অনেক বেশি দক্ষ সেনাপতি ছিলেন এবং তার সেনাবাহিনীও ছিল বেশি অভিজ্ঞ। দারা শিকোহ তার হাদা রাজপুত এবং বারহার সৈয়দদের উপর নির্ভরশীল ছিলেন, তবে তার সেনাবাহিনীর একটি বড় অংশ তড়িঘড়ি করে নিয়োগ করা হয়েছিল এবং যুদ্ধে তাদের কোনো পূর্ব-অভিজ্ঞতা ছিল না। দারা মাত্রাতিরিক্ত আত্মবিশ্বাসীও ছিলেন এবং তার পিতার সাম্রাজ্যের অভিজাতদের কাছ থেকে কোনো সাহায্য নেওয়ার চেষ্টা করেননি।
## যুদ্ধ
দারা শিকোহ গোলাবর্ষণের মাধ্যমে যুদ্ধ শুরু করেন, যা এক ঘণ্টা ধরে চলতে থাকে। এরপর রুস্তম খানের অধীনে থাকা দারার অশ্বারোহী বাহিনী সাইফ শিকান খানের নেতৃত্বাধীন আওরঙ্গজেবের গোলন্দাজ বাহিনীর উপর আক্রমণ চালায়। দ্রুতই আওরঙ্গজেবের পদাতিক বাহিনী রুস্তমকে পাল্টা আক্রমণ করে এবং উভয় পক্ষ একে অপরকে ছিন্নভিন্ন করতে শুরু করে। তবে, যুদ্ধে রুস্তমের মৃত্যুর পর সৈন্যদের পালিয়ে যাওয়ার কারণে দারার অগ্রগামী বাহিনী ক্রমশ দুর্বল হতে থাকে। আওরঙ্গজেবের সেনাবাহিনীতে বাহাদুর খান গুরুতর আহত হয়ে ঘোড়া থেকে পড়ে যান, তবে আওরঙ্গজেব দ্রুত শেখ মীরের নেতৃত্বে বাহাদুরের সাহায্যে অতিরিক্ত সৈন্য পাঠান। দারার সেনাবাহিনীর অগ্রগামী ও ডান দিকের অংশে থাকা রাজপুতরা আওরঙ্গজেবের অগ্রগামী বাহিনীর ব্যূহ ভেদ করতে সক্ষম হয় এবং জুলফিকার ও মুরাদের উপর আক্রমণ করে। এই লড়াইয়ে মুরাদ আহত হন এবং আওরঙ্গজেবের বাম পার্শ্ব রাজপুতদের দ্বারা সম্পূর্ণভাবে বিপর্যস্ত হয়, যারা এবার আওরঙ্গজেবের মূল মধ্যভাগের দিকে আক্রমণ চালায়। তবে, আওরঙ্গজেব তার বিশাল সৈন্যসংখ্যা কাজে লাগিয়ে রাজপুতদের হত্যা করেন এবং তাদের অগ্রগতি রুখে দেন। রাজপুতদের পতন দেখে দারা শিকোহ সিদ্ধান্তহীনতায় ভোগেন এবং তার হাতি থেকে নেমে পিছু হটার সিদ্ধান্ত নেন। সাকি মুস্তাদ খানের মতে, দারার হাতে তার বিশাল সংরক্ষিত বাহিনীর নিয়ন্ত্রণ ছিল এবং আওরঙ্গজেবের সেনাবাহিনী ততক্ষণে ক্লান্ত হয়ে পড়েছিল। তবে, তার অগ্রগামী বাহিনীকে শক্তিশালী করার পরিবর্তে, দারা যুদ্ধক্ষেত্র থেকে পালিয়ে যাওয়ার পথ বেছে নেন, যার ফলে আওরঙ্গজেব একটি নির্ণায়ক বা চূড়ান্ত বিজয় লাভ করেন।

যুদ্ধের সময় উভয় বাহিনীর মুঘল গোলন্দাজ বাহিনীতে লোহার আবরণযুক্ত রকেট আর্টিলারি অন্তর্ভুক্ত ছিল। ফরাসি পর্যটক ফ্রাঁসোয়া বার্নিয়ার এই যুদ্ধের সময় উপস্থিত ছিলেন, যিনি যুদ্ধে ব্যবহৃত মুঘলদের লোহার তৈরি *বান* রকেটের বর্ণনা দেন।

## উপসংহার
[থাম্ব| ১৬৫৮ সালে [মুঘল সম্রাট আওরঙ্গজেবের অনুগত সিপাহীরা আগ্রার আশেপাশে তাদের অবস্থান বজায় রেখেছে। - অঙ্কনে: উইলিয়াম পার্সার]]
দারা শিকোহের সেনাবাহিনী পালিয়ে গোইন্দওয়ালে চলে যায়, যেখানে গুরু হর রায় আওরঙ্গজেবের বাহিনীকে দারা শিকোহের পিছু নেওয়া থেকে বিরত রাখতে এবং তাদের বাধা দিয়ে বিলম্বিত করার জন্য তার নিজস্ব সেনাবাহিনী অকাল সেনা মোতায়েন করেছিলেন।

এই বিজয়ের পর আওরঙ্গজেব তার ভাই মুরাদ এবং পিতা শাহ জাহানকে বন্দি করেন। অন্যদিকে দারা পালিয়ে গিয়ে আবারও আওরঙ্গজেবের বিরুদ্ধে যুদ্ধ করার চেষ্টা করেন, কিন্তু ১৬৫৯ সালে তিনি পরাজিত হন এবং তাকে মৃত্যুদণ্ড দেওয়া হয়।

## আরও দেখুন
*শাহ জাহান
*মুঘল সাম্রাজ্য
*মাছিওয়ারার যুদ্ধ
## তথ্যসূত্র

বিষয়শ্রেণী:মুঘল সাম্রাজ্য জড়িত লড়াই